በለይቶ ማቆያ 157 ሰዎች ህክምና እየተከታተሉ ነው
አዲስ አበባ፦ በኢትዮጵያ በለይቶ ማቆያ 157 ሰዎች ሕክምና እየተከታተሉ መሆኑ ተገለፀ። ባለፉት 24 ሰዓታት በተደረገ የላቦራቶሪ ምርመራ ተጨማሪ 9 ሰዎች በቫይረሱ መያዛቸውንም የጤና ሚኒስቴር አስታውቋል።
የጤና ሚኒስትሯ ዶክተር ሊያ ታደሰ ትናንት በሰጡት ጋዜጣዊ መግለጫ እንዳስታወቁት፣ በ24 ሰዓታት ውስጥ የላቦራቶሪ ምርመራ ከተደረገላቸው 3 ሺህ 580 ሰዎች መካከል ዘጠኝ ሰዎች ቫይረሱ ተገኝቶባቸውል። 
ቫይረሱ የተገኘባቸው ሁሉም ኢትዮጵያዊ ሲሆኑ፣ አምስቱ ወንዶች አራቱ ሴቶች ናቸው። ግለሰቦቹ ከ17 እስከ 66 የዕድሜ ክልል ውስጥ የሚገኙ ናቸው። የጉዞ ታሪካቸውን ስንመለከት አራቱ የውጭ አገር የጉዞ ታሪክ ያላቸው፣ ሦስቱ በበሽታው ከተያዘ ሰው ጋር ንክኪ የነበራቸው ሲሆኑ፣ ሁለቱ የውጭ አገር የጉዞ ታሪክ የሌላቸው፣ በበሽታው ከተያዘ ሰው ጋር ንክኪ ያልነበራቸው መሆኑን አመልክተዋል።
ቫይረሱ ከተገኘባቸው መካከል አምስቱ ከአዲስ አበባ፣ አራቱ ደግሞ ከሶማሌ ክልል ለይቶ ማቆያ የነበሩ መሆኑንም ጠቁመዋል ።
ባለፉት 24 ሰዓት ውስጥ ተጨማሪ ሰው ከበሽታው አለማገገሙን ያስታወቁት ሚኒስትሯ፤ በአጠቃላይ በኢትዮጵያ ከቫይረሱ ያገገሙ ሰዎች ቁጥር 108 መድረሱንም አመልክተዋል።
በአጠቃላይ በኢትዮጵያ የኮሮና ቫይረስ የተገኘባቸው ሰዎች ቁጥር 272 መሆኑን ጠቁመው፥ ከእነዚህም ውስጥ 157 ሰዎች በለይቶ ሕክምና ላይ መሆናቸውን አስታውቀዋል። እስካሁን ለ45 ሺህ 272 ሰዎች የላብራቶሪ ምርመራ መደረጉንም ገልፀዋል። 
በቫይረሱ 5 ሰዎች ህይወት ማለፉ የሚታወስ ሲሆን፥ ሁለት የውጭ አገር ሰዎች ደግሞ ወደ አገራቸው እንዲመለሱ መደረጉ አይዘነጋም።አዲስ ዘመን ግንቦት 7/2012በጋዜጣው ሪፖርተር